Da gruppen var i Abbey Road Studios 11. september 1962 for å spille inn «Love Me Do» på nytt, fikk de tid til å kjøre igjennom «Please Please Me» i ballade-versjon mens produsent George Martin og hans stab lyttet. På det stadiet trampet Ringo Starr takten på stortromma, mens han med hendene ristet tamburin og maracas. George Harrison spilte gitarriffet igjennom hele sangen i stedet for kun mellom versene (slik som han etter hvert ville gjøre på konserter). George Martin foreslo at de skulle øke tempoet, tilføre harmonier, minke på sologitar deltaljene og at trommeslageren skulle «spille ordentlig».